عبد العزيز برادة

عبد العزيز برادة (مزيود ف 19 يونيو 1989، توفى ف 24 أكتوبر 2024) لمعروف ب "عبديل" كان كوايري مغريبي لي كان كيلعب ميليو. برادة تزاد ف فرانسا و متّل لمغريب على لمستوى الدولي.

كان لعب ف الليڭا الصبليونية ف فرقة خيطافي، و ف لبوطولة لفرانساوية اللولة ف فرقة ؤلامپيك مارسيي، و ف شي فترات ف لإمارات، تركيا و قطر. لعب 26 مرة معا لمنتخب لوطني، و كان ف التشكيلة ديال لألعاب لؤلامپية الصيفية 2012 و ف كاس إفريقيا 2013.

 لكاريير د لفراقي 

 لبدية 
تزاد برادة ف پروڤان Provins ف فرانسا. ف شبابو لعب ف إف سي پاري، قبلما ينضمّ ل صينار مواسي Sénart-Moissy. دوّز 3 سنين ف پاري سان جيرمان ف لإحتياط، و ف 2007 خدا جايزة تيتي د الدهب Titi d'Or ديال لفرقة على أحسن كوايري شاب واعد.

 خيطافي 
ف 2010، مشى ل سپانيا باش يلعب معا خيطافي، و كان ف لإحتياط و لعب معاهم ف الليڭا التانية ب. ف 14 مارس 2011، سنى لكونطرا لإحترافية اللولة ديالو معا لفرقة.

ف 28 غشت 2011، لعب لمرة اللولة  ف الليڭا اللولة معا خيطافي، ل مدة 60 دقيقة ف ماتش ضد ليڤانطي لي سالا ب 1 ل 1. بزّربة ولّا كيلعب ف لفرقة لأساسية تحت إشراف لمدريب لويس ڭارصيا. ماركا لبيت اللول ديالو معا خيطافي ف 6 نونبر، و عاون فرقتو لي كانت لاعبة ب 10 د اللعابا، باش تربح 3 ل 2 ضد أطليتيكو مدريد. ف الشهر لي موراه نهار 17، ماركا جوج بيوتا باش يربّح فرقتو 2 ل 1 ضد مايوركا.

ف لمجموع ماركا برادة 4 د لبيوتا ف جوج د لمواسم، و فرقتو تكلاصات ف لوسط ديال الترتيب (لحاضشة و لعاشرة على التوالي).

 الجزيرة و مارسيي 
ف يوليوز 2013، نضمّ برادة ل نادي الجزيرة لإماراتي، و سنى كونطرا د 4 سنين. ف الصيف د 2014، سنى معا مارسيي ب كونطرا د 4,5 مليون يورو.

ف لماتش التاني ديالو ماركا برادة لبيت اللول ديالو، بعدما دخل ف الدقيقة 87 ضد نيس، باش تكون النتيجة 4 ل 0. ف لموسم د 2015/2016 ماركا لبيت التاني ديالو ضد طروا، ف ماتش لي ربحاتو مارسيي ب 6 ل 0.

 باقي لكاريير 
ف يوليوز 2016، رجع برادة للإمارات، و سنى معا نادي النصر ديال دبي. لكونطرا ديالو كان على 2 سنين، و مارسيي خدات 2 مليون يورو على برادة لي كان ساهم ب 6 د لأسيستات ف لموسم اللخر ديالو.

ف غشت 2018، سنى برادة معا فرقة أنطالياسپور التركية. ف يناير 2019، رجع ل سپانيا، ف تسليفة ل خيمناستيك طاراڭونا لي كيلعب ف الليڭا التانية. ف لبدية د أبريل، بعدما كان لعب 145 دقيقة ف لمجموع، لغات لفرقة لكونطرا ديالو بسباب شكوك ف لإحترافية ديالو، و لمدريب إنريكي مارتين ڭال بلي "برادة لي كانعرف مابقاش".

ف شتنبر 2019، مشى برادة ل نادي الشحانية لقطري. 4 شهور موراها، رجع ل فرانسا و سنى معا لوزيطانوص سان مور ف الشومپيونا لوطنية التانية، لي هيّ لبوطولة د النيڤو الرابع ف فرانسا.

ف النص د عام 2021، علن برادة بلي عتازل كورة، و ولا مستشار ديال قناة الراديو إر إم سي سپور لفرانساوية، و بي إن سپورتس لقطرية.

 لكاريير الدولية 
تصغير|برادة ف ماتش ضد لموزمبيق ف أكتوبر 2012
لعب برادة لمرة اللولة معا لمنتخب د لمغريب ف 29 فبراير 2012، ل مدة ديال 86 دقيقة ضد بوركينا فاصو ف ماتش أميكال. ف نفس لعام، لعب معا لمنتخب لوطني د قل من 23 عام ف لألعاب لؤلامپية الصيفية 2012، و ماركا بيت ف ماتش لي سالا ب 2 ل 2 ضد لهوندوراس. لمنتخب تّقصى ف الدور اللول ف هاد التورنوا.

لعب برادة لماتشات التلاتة ديال لمنتخب ف كاس إفريقيا 2013 ف جنوب إفريقيا، لي تّقصى فيها من الدور اللول. ف لماتش التاني، دار أسيست ديال بات لي ماركاه يوسف العربي ف تعادل 1 ل 1 معا كابو ڤيردي.

+ليستة د لبيوتا لي ماركاها على لمستوى الدولينمرةتاريخلموضعلخصمالنتيجة فاش ماركاالنتيجة اللخرةلمنافسةمصدر113 أكتوبر 2012التيران لكبير د مراكش، مراكش1–04–0لإقصائيات د كاس إفريقيا 2013215 يونيو 2013التيران لكبير د مراكش، مراكش1–02–0لإقصائيات د كاس لعالم 2014314 غشت 2013تيران بن بطوطة، طانجا1–21–2أميكال47 شتنبر 2014التيران لكبير د مراكش، مراكش2–03–0أميكال

 لوفاة 
توفى عبد العزيز برادة ب سكتة قلبية ف فرانسا، على عمر د 35 عام. لڭنازة ديالو تدارت ف مسقط الراس ديالو ف پروڤان، و تّدفن ف لموضع ديال أصلو ف دوّار أيت عبد الله ف سوق لخميس دادس، إقليم تينغير.

 إنجازات 
منتخب لمغريب قل من 23 عام

 لوصيف ف كاس إفريقيا 2011 د قل من 23 عام

فردية

 أحسن هدّاف ف كاس إفريقيا 2011 د قل من 23 عام
 لمنتخب ديال التورنوا ف كاس إفريقيا 2011 د قل من 23 عام

 مصادر 

تصنيف:كوايري مغريبي
تصنيف:وفيات 2024
تصنيف:زيادة 1989